钦定古今图书集成/明伦汇编/氏族典/第246卷 > 张庭珍
## 钦定古今图书集成/明伦汇编/氏族典/第246卷 > 张庭珍

按《元史张庭珍传》：“庭珍，字国宝，临潢全州人。父楫，金
商州南仓使。岁壬辰，籍其民数千来降，太宗命监榷
北京等路赋课，俄改北京都转运使，因家北京。岁辛
亥，宪宗即位，以庭珍为必阇赤。高丽不请命，擅徙居
海中江华岛，遣庭珍往问之，其王言：‘臣事本朝未尝
不谨，而大军岁入侵掠，避而走险，不得已也’。”且赂庭
珍金银数千两，庭珍却之而归，以状闻，帝为禁戍兵无擅入其地，高丽以安。帝伐宋，至阆州，授安抚使。世
祖即位，授同佥土蕃经略使。至元六年，安南入贡不
时，以庭珍为朝列大夫、安南国达鲁花赤。至安南，世
子光昺立，受诏，庭珍责之，光昺惶恐，下拜受诏。明年，
遣使随庭珍入贡。庭珍见帝，以所对光昺之言闻，帝
大悦，授襄阳行省郎中。襄阳降，以功迁中顺大夫，遥
授知归德府、行枢密院经历。诸军南渡，复为行省郎
中，俄授襄阳总管，改郢、复二州达鲁花赤。宋平，迁平
江路达鲁花赤，改同知浙东宣慰使司事，未行，拜大
司农卿。连居亲忧，起复南京路总管，兼开封府尹，卒
于官。庭珍性清慎，丞相伯颜尝语人曰：“诸将渡江，无
不荒贪，唯我与国宝始终自守。”闻者以为知言。